
Vedlagt følger til delegationerne den rapport fra formandskabet om Den Europæiske Sikkerheds- og Forsvarspolitik (ESFP), som Rådet godkendte på samlingen den 14. juni 2004.

FORMANDSKABETS RAPPORT OM
Den Europæiske Sikkerheds- og Forsvarspolitik (ESFP)

1.
I overensstemmelse med det mandat, som Det Europæiske Råd fastlagde i december 2003, fremlægger formandskabet hermed en situationsrapport om ESFP.

2.
I forbindelse med fremlæggelsen af rapporten har formandskabet noteret sig, at Danmark har henvist til protokol nr. 5 om Danmarks stilling, der er knyttet som bilag til Amsterdam-traktaten.

I.
EU's operative kapacitet

3.
Der har været intensive forberedelser til den eventuelle EU-ledede ESFP-mission i Bosnien- Hercegovina til afløsning af den NATO-ledede SFOR-operation. Det generelle koncept for operationen blev godkendt af Rådet den 26. april. På grundlag heraf er de nødvendige forbe​redelser inden for EU blevet fremskyndet, således at de resterende skridt til den strategiske planlægning kan tages inden topmødet i Istanbul, hvilket vil gøre det muligt at foretage den operative planlægning umiddelbart herefter på grundlag af EU-afgørelser, med henblik på at iværksætte ESFP-missionen, herunder også en militær komponent på grundlag af de aftalte Berlin plusordninger, ved årets udgang. Med henblik herpå føres der målrettede og gennem​sigtige konsultationer med NATO på forskellige niveauer inden for den aftalte ramme. Der har også været regelmæssige konsultationer med myndighederne i Bosnien-Hercegovina om EU's indsats og mål.

4.
EU-politimissionen i Bosnien-Hercegovina (EUPM), der nu opererer i området på andet år, har arbejdet videre med sine opgaver, som er at overvåge, vejlede og rådgive det lokale politi for derigennem at hjælpe det bosnisk-hercegovinske politi med at nå op på europæiske stan​darder for politiarbejde. Commissioner Kevin Carty blev den 1. marts 2004 udpeget til ny chef for EUPM efter den tidligere chef for EUPM, politiinspektør Sven Frederiksens pludse​lige død.

5.
EU's politimission i Den Tidligere Jugoslaviske Republik Makedonien (EUPOL Proxima), der er ESFP's anden civile krisestyringsoperation, blev indledt den 15. december 2003. Denne mission, der omfatter næsten 200 politifolk, støtter udviklingen af et effektivt og professionelt politikorps i Den Tidligere Jugoslaviske Republik Makedonien og fremmer europæiske stan​darder for politiarbejde.
6.
Rådet har tilkendegivet, at EU er parat til inden midten af juli 2004 at indlede en retssikker​hedsmission i Georgien inden for rammerne af ESFP. Som ønsket af den georgiske regering skal denne første ESFP-retsstatsmission tage presserende udfordringer op inden for retssyste​met, især strafferetssystemet.

7.
Som led i EU's vilje til at lære af sine erfaringer fra ESFP-operationer er der blevet gennem​ført erfaringsbaserede evalueringsprocesser efter Operation Artemis i Den Demokratiske Republik Congo og Operation Concordia i Den Tidligere Jugoslaviske Republik Makedonien. Også erfaringerne fra EUPMs første år er blevet evalueret.

8.
Den 23. februar 2004 vedtog Rådet afgørelsen om oprettelse af en mekanisme til administra​tion af finansieringen af fælles udgifter til EU-operationer, der har indvirkning på militær- eller forsvarsområdet, Athena-mekanismen. Athena fungerer nu fuldt ud og vil lette forbere​delsen af den påtænkte EU-ledede militære operation i Bosnien.

9.
Der er gjort betydelige fremskridt i arbejdet med dokumentet "Europæisk forsvar: konsultati​oner mellem NATO og EU, planlægning og operationer", der blev hilst velkommen af Det Europæisk Råd i december 2003.

II.
Udvikling af EU's militære kapaciteter

10.
Dokumentet "Overordnede mål for 2010" (bilag I), som Rådet godkendte den 17. maj 2004, indeholder hovedparametrene for udviklingen af europæiske militære kapaciteter med 2010 som tidshorisont. Medlemsstaterne har besluttet at forpligte sig til at kunne reagere hurtigt og beslut​somt på en krise på grundlag af en fuldt ud sammenhængende tilgang til hele det spek​trum af krisestyringsoperationer, der er omfattet af traktaten om Den Europæiske Union (det drejer sig bl.a. om humanitære opgaver og redningsopgaver, fredsbevarende opgaver og kampstyrkers opgaver i forbindelse med krisestyring, herunder fredsskabelse. Som det frem​går af den europæiske sikkerhedsstrategi, kan dette også omfatte fælles afvæbningsoperatio​ner, støtte til tredjelandes terrorbekæmpelse samt reform af sikkerhedssektoren. Ud over den europæiske sikkerhedsstrategi afspejler de nye overordnede mål også udviklingen i det strate​giske miljø og den teknologiske udvikling og tager hensyn til de erfaringer, der er gjort under EU-ledede operationer.

11.
Yderligere implementering af EU's kapacitetsudviklingsmekanisme er blevet fortsat. I den henseende har den enkeltstående fremskridtsrapport om militære kapaciteter, som Rådet note​rede sig den 17. maj 2004, bekræftet vurderingen af EU's militære kapaciteter fra maj 2003. Der er ydet bidrag fra de ti nye med​lemsstater, og disse er indarbejdet i styrkekataloget for 2004. ECAP-projektgrupperne har fortsat deres arbejde, og der er blevet udarbejdet en ECAP-køreplan og et diagram over kapacitetsforbedringer. Den 17. maj 2004 noterede Rådet sig, at der er gjort fremskridt, men erkendte, at der er behov for yderligere fremskridt til afhjælpning af de mangler og det efterslæb, der er konstateret i for​hold til de overordnede mål for 2003. EU-NATO-gruppen vedrørende kapacitet har fortsat sine møder og således bekræftet betyd​ningen af en sammenhængende og gensidigt forstærkende udvikling af de militære kapaciteter inden for EU og NATO, hvor kravene overlapper hinanden.

12.
Arbejdet med at videreudvikle EU's hurtige reaktionskapacitet er blevet fortsat. Rådet er ene​des om de anbefalinger, som generalsekretæren/den højtstående repræsentant fremsatte i sin rapport af 1. april 2004. Rådet har, ved at overdrage opgaven til de relevante EU-organer, indledt arbejdet hen imod at tilvejebringe en foreløbig kampgruppekapacitet i begyndelsen af 2005 og oprette en fuldt udbygget hurtig reaktionskapacitet inden 2007. Rådet har understre​get, at hurtig reaktionskapacitet kræver en hurtig beslutnings- og planlægningsproces og god​kendt ambitionsniveauet for EU's beslutningstagnings- og planlægningsproces i dokumentet "Overordnede mål for 2010". Rådet har anmodet generalsekretæren/den højtstående repræ​sentant om så tidligt som muligt i anden halvdel af 2004 at forelægge sin evaluering af konse​kvenserne af og sine forslag til den effektive gennemførelse af det ambitionsniveau, der er aftalt. Rådet er blevet enigt om, hvordan retningslinjerne for, hvordan EU eventuelt kan stille militær kapacitet til rådighed til støtte for FN, kan udarbejdes. EU og NATO har fortsat deres udveksling af oplysninger om EU's hurtige reaktion og NATO's reaktionsstyrke for at sikre, at udviklin​gen med hensyn til hurtig reaktion inden for EU og NATO er gensidigt forstærkende og supplerer hinanden. Der arbejdes på at udvikle et militært koncept for kampgrupper.

13.
Der har været yderligere drøftelser om udviklingen af EU's rumpolitik, hvor dette er relevant i forbindelse med FUSP og ESFP. Der er arbejdet videre med undersøgelserne vedrørende de operationelle krav til rumbaserede applikationer er fortsat under hensyntagen til de overord​nede mål for 2010 og midlerne til at undersøge eventuelle synergier mellem arbejdet i ECAP-projektgruppen og arbejdet med forberedelse af Det Europæiske Fællesskabs rumprogram.

III.
Agentur for udvikling af forsvarskapaciteter, forskning, anskaffelse og forsvarsmateriel 
14.
Oprettelsen af agenturet for udvikling af forsvarskapaciteter, forskning, anskaffelse og for​svarsmateriel er blevet fremskyndet.

IV.
Udviklingen af europæiske civile kapaciteter
15.
I maj blev der indledt en gennemgang af de civile kapaciteter i lyset af de ti nye medlemssta​ters tiltrædelse, hvor de formelt blev anmodet om at angive, hvordan de agter at bidrage til de fire prioriterede områder (politi, retssikkerhed, civil forvaltning og civilbeskyttelse).

16.
I juni 2004 godkendte Rådet en handlingsplan for de civile aspekter af ESFP. Denne handlingsplan bekræfter på ny EU's ambitionsniveau inden for civil krisestyring. Den fastlægger de foranstaltninger, der skal træffes i løbet af de kommende år for at udvikle civile kapaciteter og gøre dem operationsklare, herunder arbejdet med et konsolideret overordnet mål for civil kri​sestyring og planer om en civil kapacitetskonference i november 2004.

17.
Der er blevet taget de første skridt til at etablere en kapacitet for planlægnings- og missions​støtte i Generalsekretariatet for Rådet. Denne proces videreføres i overvejende grad takket være udstationeringer fra medlemsstaterne, og der forventes at foreligge en situationsrapport inden for de kommende måneder.

V.
Civil-militær koordinering (CMCO)
18.
Efter aftalen om en praktisk ramme og på baggrund af de indhøstede erfaringer er der truffet konkrete foranstaltninger til at forbedre den civil-militære koordinering. Disse anvendes i forbindelse med planlægningen af ESFP-missionen i Bosnien-Hercegovina for at sikre fuld sammenhæng i EU's strategi.
VI.
Forbindelserne mellem EU og NATO
19.
Det strategiske partnerskab med NATO inden for krisestyring er fortsat af stor betydning for EU. Dette partnerskab udvikles til stadighed, især gennem tætte konsultationer inden for den aftalte ramme om den forventede overgang fra den NATO-ledede SFOR-operation til den EU-ledede operation i Bosnien-Hercegovina og om en sammenhængende og gensidigt for​stærkende udvikling af de militære kapaciteter i EU og NATO, hvor kravene overlapper hin​anden. EU har aktivt fortsat samarbejdet om bekæmpelse af terrorisme, især gennem civilt be​redskab inden for krisestyring. Der har været generelle udvekslinger af oplysninger om spred​ning af masseødelæggelsesvåben og om sikkerheden i Afghanistan.

VII.
Krisestyringsøvelser
20.
Evalueringen af den første fælles EU-NATO-krisestyringsøvelse CME/CMX 03 er afsluttet. Øvelsen var vellykket, og den var en god prøvesten for de relevante aspekter af EU's krisesty​ringsprocedurer samt for de permanente ordninger for konsultation og samarbejde med NATO i tilfælde af krise samt andre relevante elementer af Berlin plus-ordningerne.

21.
EU's krisestyringsøvelse 2004 (CME 04) fandt sted fra den 18. til den 27. maj 2004. Det var EU's første øvelse, hvor et nationalt operativt hovedkvarter (placeret i UK Permanent Joint Headquarters, PJHQ, i Northwood) fungerede som EU-OHQ. CME 04 gav lejlighed til at af​prøve og evaluere EU's krisestyringsstrukturer, -procedurer og -konsultationsordninger og til at validere EU's beslutningstagningsproces i forbindelse med en påtænkt EU-ledet operation uden anvendelse af NATO-aktiver og -kapacitet med henblik på at forbedre EU's krisesty​ringskapacitet. Evalueringsprocessen er indledt. Ordningerne for finansiering af øvelser gen​nem den Athena-mekanisme, som Rådet vedtog i februar 2004, blev benyttet første gang i forbindelse med CME 04.

22.
Efter "Lucerna 03"-øvelsen, som det italienske formandskab organiserede i november 2003, har Frankrig i juni 2004 organiseret en øvelse med navnet "Periland 04" med henblik på at af​prøve de integrerede politienheders interoperabilitet, andre hurtigt deployerbare elementer og det hurtigt deployerbare politihovedkvarter.

VIII.
EU's uddannelsesstrategi og -aktivitet inden for ESFP
23.
Efter at Rådet i november 2003 godkendte EU's uddannelsesstrategi inden for ESFP, er der taget initiativer til at udmønte den fastlagte strategi, især ved udvikling af et EU-uddannelses​koncept inden for ESFP. I den forbindelse er forslaget om et europæisk sikkerheds- og for​svarsakademi også blevet drøftet, og det noteres, at det første pilotkursus er ved at blive forberedt.

24.
Der er blevet afholdt yderligere 15 uddannelseskurser som led i tredje fase af EF-projektet vedrørende uddannelse i de civile aspekter af krisestyring. Formandskabet har arbejdet videre med udviklingen af et tættere arbejdsfællesskab med det uformelle netværk af EU-medlems​staternes uddannelsesinstitutioner, der fører tilsyn med gennemførelsen af EF-uddannelses​projektet. Disse kontakter udgør et værdifuldt bidrag til udviklingen af de civile aspekter af uddannelse inden for ESFP. Der vil blive afholdt yderligere kurser i anden halvdel af dette år om civil-militær koordinering og om forbindelserne mellem EU og FN.

25.
"Collège Européen de Police" (CEPOL) har udviklet et nyt kursus for politiplanlæggere inden for krisestyring i tæt forbindelse med Rådets sekretariat. Praktikanter fra dette kursus deltog aktivt i CME 04.

IX.
Konfliktforebyggelse
26.
ESFP har fortsat bidraget til EU's indsats inden for konfliktforebyggelse som fastsat i EU-programmet til forebyggelse af voldelige konflikter og i den europæiske sikkerhedsstrategi. Der redegøres nærmere for de fremskridt, der er gjort i de forløbne 12 måneder, i en separat rapport til Det Europæiske Råd i juni.

X.
ESFP og Afrika
27.
Som følge af Rådets vedtagelse den 26. januar 2004 af den ændrede fælles holdning til fore​byggelse, styring og løsning af konflikter i Afrika har Rådets relevante organer under PSC's

vejledning drøftet ESFP's muligheder for at bidrage til fred og sikkerhed på kontinentet. Des​uden har der fundet en dialog sted mellem ansatte i Den Afrikanske Union og subregionale organisationer. Dette arbejde, som især har vedrørt princippet om afrikansk ejerskab, fortsæt​tes med henblik på at udvikle en sammenhængende og omfattende EU-reaktion på fredsop​bygning i Afrika og yde støtte til udviklingen af de afrikanske kapaciteter. Det vil være vigtigt at samordne disse aktiviteter med den samlede EU-politik for Afrika og de enkelte medlems​staters foranstaltninger og at tage hensyn til arbejdet i FN, Den Afrikanske Union og sub​regionale organisationer. Der bør også tages behørigt hensyn til G8-initiativet.

XI.
ESFP og terrorisme 

28.
Rapporten til Det Europæiske Råd om gennemførelsen af erklæringen om bekæmpelse af ter​rorisme indeholder et bidrag om FUSP/ESFP-aspekterne

XII.
Samarbejde med internationale organisationer
29.
Der er gjort betydelige fremskridt med hensyn til forbindelserne mellem EU og FN. Kontak​terne med FN er blevet intensiveret som led i opfølgningen af EU's og FN's fælles erklæring af 24. september 2003 om samarbejde om krisestyring. Der er blevet oprettet en fælles rådgi​vende mekanisme (også kaldet det fælles styringsudvalg) på arbejdsplan, der skal undersøge, hvordan den gensidige koordinering og kompatibiliteten kan forbedres inden for planlægning, uddannelse, kommunikation og god praksis. Der har i denne forbindelse været regelmæssige kontakter på personaleplan. FN's generalsekretær, Kofi Annan, aflagde sit første officielle be​søg i Den Europæiske Union den 28.-30. januar 2004, og her drejede drøftelserne sig primært om mulighederne for samarbejde inden for fredsbevarende operationer og effektiv multilate​ralisme. Der blev afholdt et seminar i Dublin den 11.‑12. maj 2004 om synergier mellem EU og FN inden for planlægning og gennemførelse af militære krisestyringsoperationer og freds​bevarende operationer.

30.
Rådet har fastlagt en fremgangsmåde for udarbejdelsen af vilkårene for, at EU eventuelt kan stille militær kapacitet til rådighed til støtte for FN; de er ved at blive opstillet i tæt samråd med FN og omfatter en eventuel hurtig reaktionskapacitet.

31.
Det praktiske samarbejde med FN er blevet fortsat i forbindelse med en fælles fact-finding-mission til Burundi i februar 2004 for at undersøge muligheden for en FN-fredsbevarende operation. EU er i øjeblikket efter konsultationer med FN i færd med at yde bistand til opret​telsen og uddannelsen af en integreret politienhed (IPU) i Kinshasa.

32.
Rådet har opfordret det kommende formandskab til at udarbejde en vurderingsrapport om EU's rolle inden for OSCE og til at overveje yderligere praktiske skridt til en fleksibel og effektiv gennemførelse af konklusionerne fra november 2003.

XIII.
Forbindelser med tredjelande
33.
Dialogen og samarbejdet med strategiske partnere og andre tredjelande er blevet fortsat, her​under med tredjelande, der bidrager til EUPM og EUPOL Proxima. De bidragydende stater har inden for den aftalte ramme haft lejlighed til åbent at udveksle synspunkter og opnå feed​back om deres erfaringer med at deltage i civile ESFP-operationer. Dette har også givet dem mulighed for at bidrage til EU's erfaringsbaserede evalueringsproces. Denne dialog og dette samarbejde med tredjelande vil også fortsætte med henblik på disses potentielle deltagelse i den eventuelle ESFP-misson i Bosnien-Hercegovina.

34.
Efter mandat fra Rådet i februar 2004 har formandskabet indledt forhandlinger med otte stater med henblik på at indgå aftaler om en ramme for deres deltagelse i EU's krisestyringsopera​tioner.

35.
Arbejdet i forbindelse med dialog og samarbejde med Middelhavspartnerne om ESFP er ble​vet fortsat på grundlag af et optionspapir, som Rådet har godkendt, og som Det Europæiske Råd noterede sig sidste år. Formandskabet og medlemsstaterne har fortsat deres indsats for en frugtbar og konstruktiv udveksling af synspunkter om spørgsmål af fælles interesse. I dette øjemed har PSC set nærmere på gennemførelsen af bestemmelserne og overvejet konkrete forslag, der skal styrke yderligere dialog og samarbejde med Middelhavspartnerne på
ESFP-området. Dette omfatter foranstaltninger, der tager sigte på at gøre EU's indsats på ESFP-området mere forståelig og synlig, og foranstaltninger, der skal gøre samarbejdet med Middelhavspartnerne om ESFP mere substansorienteret og konkret, også på områderne be​kæmpelse af terrorisme og ikke-spredning af masseødelæggelsesvåben. PSC har udarbejdet en rapport, der blev forelagt Middelhavslandene på Euro-Middelhavs-ministermødet i Dublin den 5.-6. maj 2004.

XIV.
Mandat til det kommende formandskab

På grundlag af denne rapport og under hensyn til den europæiske sikkerhedsstrategi opfordres det kommende formandskab til bistået af generalsekretæren/den højtstående repræsentant og eventuelt i samarbejde med Kommissionen at fortsætte arbejdet med at udvikle den europæi​ske sikkerheds- og forsvarspolitik inden for Rådet (almindelige anliggender og eksterne for​bindelser). Det kommende formandskab opfordres især til:

-
at fortsætte alt igangværende arbejde med at udvikle den europæiske militære og civile kapacitet, herunder den civil-militære koordinering, på grundlag af de tidligere for​mandskabers resultater og med henblik på yderligere at forbedre EU's effektivitet inden for krisestyring, at fortsætte gennemførelsen af EU-programmet til forebyggelse af voldelige konflikter og at videreudvikle ESFP's bidrag til bekæmpelse af terrorisme

-
at forberede og gennemføre afgørelser vedrørende nuværende og fremtidige missioner, både civile og militære, herunder afslutning af det forberedende arbejde med den EU‑ledede mission i Bosnien-Hercegovina og de dertil knyttede ordninger med NATO

-
at fastlægge de militære behov på grundlag af dokumentet om de overordnede mål for 2010, herunder udvikling af benchmarks og kriterier for evaluering af de fremskridt, der gøres med det udvidede EU's kapacitet, og i lyset heraf at evaluere ECAP-processen under hensyn til forbindelserne med agenturet for udvikling af forsvarskapaciteter, forskning, anskaffelse og forsvarsmateriel og tilrettelægge en konference om militærka​pacitetsbidrag

-
i denne forbindelse at fortsætte arbejdet med EU's hurtige reaktionskapacitet og især gennemførelsen af kampgruppekonceptet og at opnå tilsagn fra medlemsstaterne med hensyn til deres indledende bidrag til en første operationel kapacitet i begyndelsen af 2005

-
at bidrage til at konsolidere oprettelsen af agenturet for udvikling af forsvarskapaciteter, forskning, anskaffelse og forsvarsmateriel i løbet af 2004

-
at gennemføre afgørelserne fra Agex-Rådet i juni 2004 om det europæiske forsvar: kon​sultationer mellem NATO og EU, planlægning og operationer 

-
at indlede gennemførelsen af handlingsplanen for ESFP's civile aspekter som fastlagt af Det Europæiske Råd i juni 2004, herunder arbejde med et konsolideret overordnet mål for civil krisestyring

-
at organisere en konference om civile kapacitetsbidrag i november 2004 for at bekræfte de nuværende kapacitetsbidrag på de fire prioriterede områder, at integrere de ti nye EU-medlemsstaters kapacitetsbidrag og fortsat forbedre bidragenes kvalitative aspekter

-
at forbedre dialogen og samarbejdet med Den Europæiske Unions partnere inden for ESFP, herunder de europæiske NATO-partnere, som ikke er medlemmer af EU, Canada, Rusland, Ukraine og de Middelhavslande, der er med i Barcelona-processen, og fortsætte EU's partnerskab med internationale organisationer som NATO, FN, OSCE og relevante afrikanske organisationer

-
at foretage en første gennemgang af Athena-mekanismen til administration af finansie​ringen af fælles udgifter til EU-operationer, der har indvirkning på militær- eller forsvarsområdet.
BILAG I

Overordnede mål for 2010

A.
De overordnede mål for 2010

1.
Den Europæiske Union er en global aktør, der er parat til at påtage sig sin del af ansvaret for den globale sikkerhed. Med Det Europæiske Råds vedtagelse af den europæiske sikkerheds​strategi i december 2003 bekræftedes den rolle, EU ønsker at spille i verden til støtte for en international orden baseret på effektiv multilateralisme inden for FN. I en verden med nye fa​rer, men også nye muligheder, er medlemsstaterne mere end nogensinde fast besluttet på at forsyne det udvidede EU med de redskaber, der skal til for at kunne bidrage til sikkerhed og stabilitet i en ring af lande med god regeringsførelse rundt om Europa og i verden. EU har de civile og militære rammer, der er nødvendige for at kunne imødegå de mange forskellige sider af disse nye trusler. Det vil ofte være af afgørende betydning at have rådighed over effektive instrumenter, herunder militære aktiver, både i begyndelsen af en krise, under krisen og/eller i den fase, der følger efter.

2.
Medlemsstaterne har derfor besluttet at opstille nye overordnede mål, der afspejler den euro​pæiske sikkerhedsstrategi, udviklingen af det strategiske miljø og den teknologiske udvikling. Der vil også blive taget hensyn til de erfaringer, der er gjort under EU-ledede operationer. Med afsæt i det overordnede mål fra Helsingfors og EU's kapacitetsmål og i erkendelse af, at de nuværende mangler stadig skal afhjælpes, har medlemsstaterne besluttet at forpligte sig til inden 2010 at kunne reagere hurtigt og beslutsomt under anvendelse af en fuldt ud sammen​hængende strategi inden for hele det spektrum af krisestyringsoperationer, der er omfattet af traktaten om Den Europæiske Union. Det drejer sig om humanitære opgaver og redningsop​gaver, fredsbevarende opgaver og kampstyrkers opgaver i forbindelse med krisestyring, her​under fredsskabelse. Som angivet i den europæiske sikkerhedsstrategi kan dette også omfatte fælles afvæbningsoperationer, støtte til tredjelandes terrorbekæmpelse samt reform af sikker​hedssektoren. EU skal være i stand til at handle, inden der opstår en krise, og en præventiv indsats kan hindre, at en situation forværres. EU skal fortsat kunne lede flere operationer samtidig og således gennemføre flere operationer på samme tid på forskellige operations​niveauer.

3.
Interoperabilitet, men også deployeringsevne og udholdenhed
 vil være i centrum for med​lemsstaternes indsats og vil være den drivende kraft bag disse 2010-mål. EU har således brug for styrker, der er mere fleksible, mobile og interoperable, og som bedre er i stand til at ud​nytte de ressourcer, der er til rådighed, ved at benytte den fælles pulje af aktiver, når dette er relevant, og forbedre de multinationale styrkers reaktionsevne.

4.
EU's evne til at deployere styrkepakker på højt beredskab som reaktion på en krise, enten som selvstændig styrke eller som del af en større operation, der forbereder efterfølgende faser, er et nøgleelement i de overordnede mål for 2010. Disse minimumsstyrkepakker skal være mili​tært effektive, troværdige og sammenhængende og bør i vidt omfang baseres på kampstyrke​konceptet. Dette er en særlig form for hurtig reaktion og omfatter en kombineret styrkepakke af størrelse som en våbenbataljon med kampstøtte og kampstøttetjeneste. Hurtig reaktion kræver hurtig beslutningstagning og planlægning samt hurtig deployering af styrker. For så vidt angår beslutningstagning er det EU's ambition, at der skal kunne tages beslutning om at indlede en operation inden 5 dage efter, at Rådet har godkendt krisestyringskonceptet. For så vidt angår deployering af styrker er det ambitionen, at styrkerne skal begynde implemente​ringen af deres mission i felten senest 10 dage efter, at EU har besluttet at indlede operatio​nen. Den relevante luft- og flådekapacitet vil være med i pakken. Behovet for reservestyrker bør tages i betragtning. Den øverstbefalende for operationen skal eventuelt tilpasse disse fæl​les pakker (kampstyrker) på højt beredskab til en specifik operation. De skal bakkes op af re​sponsive kriseforvaltningsprocedurer samt passende kommando- og kontrolstrukturer, der er til rådighed for EU. Der skal udvikles procedurer til vurdering og godkendelse af disse fælles pakker på højt beredskab. Denne udvikling af EU's hurtige reaktionselementer, herunder kampstyrker, vil styrke EU's evne til at reagere på eventuelle anmodninger fra FN.

5.
Medlemsstaterne har fastlagt følgende vejledende liste over specifikke milepæle indtil 2010:

a)
oprettelse så hurtigt som muligt i 2004 af en civil-militær enhed under EU's Militærstab i overensstemmelse med Det Europæiske Råds konklusioner fra december 2003 og med noten fra formandskabet i bilaget hertil; denne enhed skal have kapacitet til hurtigt at etablere et operationscenter for en bestemt operation

b)
oprettelse af Agenturet for Udvikling af Forsvarskapacitet, Forskning, Anskaffelse og Forsvarsmateriel (Det Europæiske Forsvarsagentur) i løbet af 2004. Dette vil også om nødvendigt støtte afhjælpningen af de i fællesskab konstaterede mangler ved det mili​tære udstyr

c)
gennemførelse inden 2005 af fælles koordinering af strategisk transportkapacitet inden for EU med henblik på inden 2010 at opnå den nødvendige kapacitet og fuld effektivitet inden for strategisk transportkapacitet (lufttransport-, landtransport- og flådekapacitet) til støtte for forventede operationer

d)
særligt med hensyn til lufttransportkapacitet udtrykkes der tilfredshed med EACC's om​dannelse til EAC (European Airlift Command) inden 2004 i overensstemmelse med visse medlemsstaters hensigter, idet de på denne måde ønsker at udvikle en europæisk Airlift Command, der skal være fuldt effektiv inden 2010

e)
fuldstændig udvikling inden 2007 af hurtigt deployerbare kampstyrker, herunder fast​læggelse af passende aktiver inden for strategisk transportkapacitet, udholdenhed og landgang

f)
rådighed over et hangarskib med flydæk og eskorte inden 2008

g)
forbedring af resultaterne af EU-operationerne på alle niveauer gennem udvikling af passende kompatibilitet og netværksforbindelser mellem alt kommunikationsudstyr og alle kommuni​kationsaktiver såvel jordbaserede som rumbaserede inden 2010

h)
udvikling af kvantitative benchmarks og kriterier, som nationale styrker, der stilles til rådighed for de overordnede mål, skal opfylde med hensyn til deployeringsevne og multinational uddannelse.

B.
Processen

6.
Opstillingen af de overordnede mål for 2010 skal give impuls til den nødvendige analyse, til​pasning og udvikling af scenarier med henblik på at udarbejde nye kataloger over overordne​de mål som krævet i EU's kapacitetsudviklingsmekanisme
 (herunder en klar opdeling af 

kapacitet i forhold til opgaver) på inddragelse af hurtig reaktionskapacitet
 og på yderligere forbedring af C2-kapacitet med hensyn til operationer.

7.
For at gennemføre disse mål vil EU anvende en systematisk tilgang med hensyn til udvikling af den nødvendige militære kapacitet, så der kan skabes synergi mellem medlemsstaternes styrker, og EU dermed bliver bedre i stand til at reagere hurtigt og effektivt på kriser.

8.
Denne tilgang forudsætter, at medlemsstaternes frivilligt ændrer deres styrker ved gradvis at skabe en høj grad af interoperabilitet både på det tekniske, proceduremæssige og konceptuelle plan. Uden at det berører medlemsstaternes prærogativer på forsvarsområdet, er en koordine​ret og sammenhængende udvikling af udstyrets kompatibilitet og af procedurer, koncepter, kommandomekanismer og forsvarsplanlægning et vigtigt mål. I den sammenhæng bør de fæl​les elementer i sikkerhedskulturen ligeledes fremmes. Deployeringsevne, udholdenhed og andre væsentlige krav såsom disponibilitet, efterretningsmæssig overlegenhed, operations​effektivitet og overlevelsesevne vil spille en helt central rolle.

9.
Interoperabilitet skal betragtes i et bredt perspektiv, som omfatter militære, civile og civil-militære aspekter. EU vil styrke samordnet anvendelse af sin civile og militære kapacitet yderligere i erkendelse af, at moderne krisestyringsoperationer typisk kræver en blanding af disse instrumenter. Der vil blive indledt overvejelser om spørgsmål vedrørende interopera​bilitet, herunder mellem de civile og de militære aktiver i forbindelse med civilbeskyttelses​operationer
. Desuden vil EU fremme princippet om interoperabilitet med hensyn til militær kapacitet med sine partnere, især NATO og FN, og med sine regionale partnere i overens​stemmelse med den europæiske sikkerhedsstrategi. OSCE's og Europarådets styrke og effek​tivitet er også af særlig betydning for EU.

10.
Det er en europæisk prioritet at styrke De Forenede Nationer. Konkrete erfaringer fra den vellykkede afslutning af operation Artemis i Den Demokratiske Republik Congo har vist, at EU har potentiale til at lede operationer, der støtter FN-mål. Samarbejde med FN's DPKO på institutionelt plan kunne også være hensigtsmæssigt i den henseende og som et værdifuldt middel til styrkelse af forbindelsen mellem EU og FN. Udviklingen af EU's hurtige reaktions​elementer, herunder kampstyrker, vil styrke EU's evne til at reagere på eventuelle anmodnin​ger fra FN.

11.
I den europæiske sikkerhedsstrategi understreges det, som påvist gennem operation Concordia i Den Tidligere Jugoslaviske Republik Makedonien, at de permanente ordninger mellem EU og NATO, navnlig Berlin Plus, forstærker EU's operative kapacitet og danner rammen om det strategiske partnerskab mellem EU og NATO i forbindelse med krisestyring. Oprettelse af en mindre EU-enhed inden for SHAPE og indførelse af NATO-forbindelsesordninger inden for EUMS snarest muligt i 2004 vil forbedre forberedelsen af EU-operationer med anvendelse af NATO-aktiver og ‑kapacitet i henhold til Berlin plus-ordningerne. Dette vil også styrke gen​nemsigtigheden i forholdet mellem EU og NATO og dermed give dette partnerskab konkret form. Desuden vil yderligere anvendelse af aftalte standarder
 reducere unødvendig overlap​ning og gøre styrkerne mere effektive både inden for EU og NATO. I den forbindelse vil EU-NATO-gruppen vedrørende kapacitet fortsat spille en central rolle i overensstemmelse med sit mandat som defineret i kapacitetsudviklingsmekanismen. Der skal sikres komplementaritet mellem og gensidig styrkelse af EU's og NATO's initiativer i forbindelse med hurtig reaktion.

C.
Vejen frem

12.
Rådets relevante organer vil sammen med Det Europæiske Forsvarsagentur, når dette er op​rettet, fastlægge de nødvendige benchmarks og milepæle for evalueringen af de fremskridt, der gøres hen imod gennemførelsen af disse mål, navnlig for så vidt angår interoperabilitet, deployeringsevne og andre væsentlige behov nævnt ovenfor. Der vil fortsat blive arbejdet med spørgsmål i forbindelse med udstyr, styrker samt kommando og operationsledelse ("command and control") baseret på en systematisk og sammenhængende tilgang.

13.
For så vidt angår udstyr skulle 2010-perspektivet gøre det muligt for medlemsstaterne at har​monisere deres respektive fremtidige behov og planlægning, så der opnås konvergens ved op​fyldning af kapacitetsbehovene.

14.
Med hensyn til styrker

–
vil alle styrker, der stilles til rådighed for EU, blive kategoriseret efter deres effektivitet i kamp og operationsberedskab i forhold til de forskellige mulige opgaver

–
skal der ved begyndelsen af andet halvår af 2004 med henblik på hurtig reaktion fast​lægges passende krav til styrkepakker, der også tager hensyn til EU's vedtagne kamp​styrkekoncept, med henblik på at gøre det muligt for medlemsstaterne at begynde at bi​drage til oprettelsen af fælles pakker på højt beredskab. Bidragene bør med fuld respekt for processens frivillige karakter angive, hvornår og for hvilken periode styrkepakken vil være til rådighed for EU

–
vil EU fra 2005 og fremover foretage en vurdering for at undersøge og evaluere med​lemsstaternes kapacitetsforpligtelser, herunder hurtig reaktion

–
skal kvalitative krav såsom interoperabilitet, deployeringsevne og udholdenhed samt kvantitative krav til styrkerne identificeres mere detaljeret

–
skal de styrker, der er til rådighed, testes gennem HQ-øvelser og gennem nationale og multinationale feltøvelser. Navnlig skal de hurtige reaktionselementer have en regel​mæssig realistisk uddannelse, herunder deltagelse i multinationale øvelser

–
vil indsamlingen af eksisterende operationsdoktriner blive suppleret med fælles koncep​ter og procedurer på grundlag af det arbejde, der udføres inden for rammerne af den europæiske kapacitetshandlingsplan og i samarbejde med NATO.

15.
På området kommando og operationsledelse ("command and control") vil evnen til at plan​lægge og lede operationer blive styrket på grundlag af Det Europæiske Råds konklusioner fra december 2003 og udviklingen af den europæiske kapacitetshandlingsplan. Navnlig:

–
vil arbejdet i ISTAR-projektgruppen vedrørende rammerne for informationsudveksling bidrage til udvikling af en EU-politik for informationsudveksling og dertil hørende ram​mer med henblik på gennemførelse inden 2010, idet en foreløbig struktur udformes in​den 2006

–
vil arbejdet i projektgruppen vedrørende rumbaserede aktiver bidrage til udvikling af en EU-rumpolitik inden 2006.

16.
Under Rådets myndighed vil PSC som led i sit ansvar for den politiske ledelse af udviklingen af den militære kapacitet, efter udtalelse fra EUMC og om nødvendigt sammen med Det Europæiske Forsvarsagentur, tage de nødvendige skridt til en mere præcis definition af de overordnede mål for 2010 baseret på punkterne i dette dokument og på de milepæle, der er identificeret i punkt 5. Den samlede gennemgang i foråret 2004 af den militære kapacitet (den enkeltstående fremskridtsrapport, diagram​met over kapacitetsforbedringer) viser, at der er be​hov for yderligere fremskridt til afhjælpning af de mangler og det efterslæb, der er konstateret i forhold til de overordnede mål for 2003. Gennemførelsen af de nævnte overordnede mål for 2010 vil indebære følgende skridt:

–
i 2004: forberedende udviklingsarbejde vedrørende kravene til fælles pakker på højt beredskab inden for rammerne af EU's hurtige reaktion bør være afsluttet inden begyn​delsen af andet halvår.

På grundlag af brede retningslinjer fra PSC bør de planlægningsparametre og scenarier, der skal til for at fastlægge de militære behov, der er nødvendige for at kunne overholde 2010 som tidshorisont, opstilles af EUMC i en iterativ proces, der involverer PSC. Inden for disse rammer kan der fremlægges målrettede militære scenarier med henblik på politisk godkendelse.

Arbejdet med kapacitetsvurderingen, især med definitionen af nødvendige benchmarks og kriterier bør også påbegyndes.

Inden årets udgang bør nationale eller multinationale fælles rammepakker på højt bered​skab stilles til rådighed for EU som en mellemfase i udviklingen af hurtig reaktion.

Der vil blive afholdt en konference om militær kapacitet i andet halvår af 2004;

–
inden begyndelsen af 2005: opstilling af en liste over detaljerede kriterier for kapacitets​mål;

–
inden midten af 2005: færdigudarbejdelse af behovskataloget for 2005, herunder hurtig reaktion, i overensstemmelse med EU's kapacitetsudviklingsmekanisme. Kapacitetsvur​deringen vil allerede kunne være indledt;

–
inden udgangen af 2005: en udbudsprocedure
 vil kunne indledes med henblik på udar​bejdelsen af styrkekataloget og fremskridtskataloget. Databasen for militære aktiver og kapaciteter, der er relevante for beskyttelsen af civilbefolkningen mod virkningerne af terrorangreb, herunder nukleare, radiologiske, biologiske og kemiske angreb, vil blive videreført i forbindelse med styrkekataloget, der udarbejdes i overensstemmelse med EU's kapacitetsudviklingsmekanisme;

–
inden 2007: fuldstændig udvikling af hurtigt deployerbare kampstyrker, herunder fast​læggelse af passende aktiver inden for strategisk transportkapacitet, udholdenhed og landgang;

–
mellem 2006 og 2010 vil den normale iterative proces, der er beskrevet i kapacitetsud​viklingsmekanismen, fortsat finde sted, om nødvendigt med inddragelse af Det Euro​pæiske Forsvarsagentur
. Med udgangspunkt i de overordnede mål for 2010 vil der blive opstillet en langsigtet perspektivplan for tiden efter 2010 med det formål at fast​lægge tendenserne for den fremtidige kapacitetsudvikling og de fremtidige krav til ka​pacitet samt øge konvergens og sammenhæng.

BILAG II

EU og FN

Samarbejdet mellem FN og EU om militære krisestyringsoperationer

Elementer i gennemførelsen af den fælles erklæring fra EU og FN

1.
FN's betydning i internationale forbindelser fremhæves i den europæiske sikkerhedsstrategi, hvori der også mindes om, at FN's Sikkerhedsråd har hovedansvaret for at opretholde mellem​folkelig fred og sikkerhed. Det understreges også, at "det er en europæisk prioritet at styrke De Forenede Nationer ved at sætte organisationen i stand til at leve op til sit ansvar og handle effektivt.". Dette mål vil være i overensstemmelse med andre prioriteter i den europæiske sik​kerhedsstrategi.

2.
Undertegnelsen i september 2003 af den fælles erklæring om samarbejdet mellem EU og FN inden for krisestyring, som bygger på den vellykkede operation Artemis, har indkredset nogle retningslinjer for, hvordan EU's mangeårige tilsagn om at støtte FN på krisestyringsområdet kan gennemføres. Der er oprettet en fælles rådgivende mekanisme (også kendt som "styrings​komitéen") på arbejdsniveau, og der har været afholdt regelmæssige møder mellem ansatte fra begge organisationer. Arbejdet med at gennemføre den fælles erklæring fik et yderligere skub fremad på mødet mellem EU's formand udenrigsminister Brian Cowen og FN's generalse​kretær Kofi Annan i januar 2004. Et af elementerne i den fælles erklæring under punktet "planlægning" har til formål at klarlægge, hvordan EU kan støtte FN ved at stille militær ka​pacitet til rådighed. Arbejdet med et supplerende dokument om de civile aspekter af samar​bejdet mellem EU og FN om krisestyringsoperationer fortsættes i Rådets relevante organer.

3.
Der er på dette stadium to hovedalternativer:

· medlemsstaterne stiller national militær kapacitet til rådighed inden for rammerne af en FN-operation, eller

· EU iværksætter en operation på anmodning af FN.

MEDLEMSSTATERNE STILLER NATIONAL KAPACITET TIL RÅDIGHED

4.
Det er et nationalt anliggende at beslutte at stille militær kapacitet til rådighed for en FN-operation. Den militære kapacitet er på ingen måde indefrosset til ESFP-formål, og det er fortsat en national beslutning at stille disse styrker til rådighed for FN.

5.
Man kan forestille sig, at EU kan komme til at spille en supplerende rolle i en "clearing house-proces" mellem medlemsstaterne. Formålet med "clearing house-processen" er at skabe en ramme, inden for hvilken medlemsstaterne på frivilligt grundlag kan udveksle oplysninger om deres bidrag til en given FN-operation og, hvis de beslutter det, samordne disse nationale bidrag. Dette vil være særlig relevant for det, som i FN går under navnet "enabling capabili​ties" ("støttekapacitet"). Der er tale om begrænsede og udgiftskrævende kapaciteter, som det kræver et meget højt ekspertiseniveau at deployere og vedligeholde (felthospitaler, ELINT- eller SIGINT-udstyr ...). En sådan "clearing house-proces" vil ikke og skal heller ikke ændre reglerne for den nationale beslutningstagning og den nationale deltagelse i en FN-operation eller berøre de eksisterende bilaterale ordninger med FN's Afdeling for Fredsbevarende Ope​rationer (DPKO). Denne deltagelse vil fortsat skulle besluttes nationalt og vil blive forvaltet i overensstemmelse med FN's styrkeopbygningsprocedurer. EU's faste missioner ved FN i New York vil kunne spille en rolle i denne henseende.

6.
"Clearing house-processen" vil blive aktiveret på anmodning af en medlemsstat, som er villig til at bidrage til en FN-operation, og som ønsker at være fælles om bidraget med andre med​lemsstater. Generalsekretæren/den højtstående repræsentant kan også foreslå medlemssta​terne, at "clearing house-processen" aktiveres, efter at have modtaget anmodninger fra med​lemsstaterne gennem FN's generalsekretær.

EN EU-OPERATION TIL STØTTE FOR FN

7.
Det andet hovedalternativ er at iværksætte og gennemføre en EU-operation til støtte for FN under EU's politiske kontrol og strategiske ledelse. Forskellige fremgangsmåder vil kunne overvejes. EU kan gennemføre operationer inden for rammerne af et FN-mandat, enten i form af selvstændige operationer, som det kunne være tilfældet i Bosnien-Herzegovina, eller ved at påtage sig ansvaret for en specifik del af en FN-mission (den såkaldte "modular approach" 

eller faseopdelte metode). I så tilfælde vil EU-delen være under EU's politiske kontrol og strategiske ledelse. Sådanne modeller vil skulle vurderes ud fra et EU-perspektiv og bygge på nuværende og tidligere erfaringer.

8.
Operationer, der kræver hurtig reaktion, bør have særlig bevågenhed. Ved sådanne operatio​ner vil hurtig reaktionskapacitet fra EU's side være særlig nyttig. FN's sekretariat mener, at der er to overordnede kategorier af hurtige reaktionsoperationer til støtte for FN, nemlig "bridging-modellen" og "stand by-modellen". Der vil skulle tages hensyn til det igangværende arbejde med "kampgruppekonceptet" og gennemførelsen af dokumentet "Overordnede mål for 2010" under de yderligere overvejelser af disse og andre eventuelle muligheder for samar​bejde mellem EU og FN. De erfaringer, som de pågældende medlemsstater gør ved anvendel​sen af Standby-brigaden på Højt Beredskab (SHIRBRIG), vil også være nyttige i forbindelse med vurderingen af, hvordan EU kan støtte FN under militær krisestyring. 

"Bridging-modellen" (model til opbygning af ny mission)

9.
"Bridging-modellen" har til formål at give FN tid til iværksætte en ny operation eller om​lægge en eksisterende operation (Artemis er et eksempel herpå). En sådan model kræver hur​tig deployering af passende militær kapacitet og en aftalt varighed og sluttilstand.

10.
Exit-strategien for en sådan operation er, at der i tide ankommer en FN-styrke, som overtager operationen fra EU-styrken, der er deployeret til og nøje afpasset efter missionen. Deploye​ringen af en EU-styrke bør derfor suppleres af en række andre aktiviteter med henblik på at lette deployeringen af FN-styrken: 

· en politisk indsats i FN-regi med henblik på at sikre, at FN-styrkens mandat og kapaci​tet er tilstrækkelige, og at styrken indsættes i tide, idet artikel 19 i TEU udnyttes fuldt ud

· teknisk bistand og informationsudveksling med FN og de lande, der stiller styrker til rå​dighed for FN, med henblik på at lette deployeringen af FN-styrkerne og overdragelsen af opgaverne fra EU- til FN-styrkerne. 

11.
En hurtig deployering af FN-styrkerne inden den egentlige overdragelse af opgaver vil fremme en gnidningsløs overgang, således at FN-styrken sættes ind i den taktiske situation på stedet og bliver orienteret om EU-styrkernes strategiske linje. Hurtig deployering vil også give mulighed for videregivelse af efterretninger. Det kan således undgås, at der kommer en afbrydelse mellem de to operationer, som kan udnyttes af fjendtlige styrker. 

12.
FN's sekretariat har understreget, at overgangen mellem de to operationer vil blive yderligere lettet gennem "change of command" (deltagelse i en FN-operation af styrker, der tidligere var indsat i en EU-operation) af EU-styrker eller ved at bibeholde en række støttekapaciteter efter afslutningen af en EU-operation. I praksis består en "change of command" i en national afgø​relse om at stille styrkerne til rådighed for FN, efter at EU-operationen er afsluttet. Bibehol​delse af støttekapaciteten kan ske på samme måde (en national afgørelse om at stille aktiver til rådighed for en FN-operation) eller via en EU-operation (under EU's politiske kontrol og strategiske ledelse) til støtte for FN-operationen.

"Stand By-modellen" (Reservestyrkemodellen)

13.
Stand by-modellen som beskrevet af FN's sekretariat består af en reserve uden for området eller en udtrækningsstyrke, som EU indsætter til støtte for en FN-operation. En sådan styrke vil navnlig være relevant ved operationer i Afrika. Ved denne type operationer skal der skri​des ind øjeblikkelig, og det kræver en stor indsats. Den vil indebære en kompliceret koordi​nation mellem EU og FN, og dens anvendelighed er begrænset. En sådan operation vil kunne indebære betydelige risici. Modellen rejser en række spørgsmål, som skal analyseres. Arbej​det med kampgruppekonceptet vil bidrage til denne analyse med henblik på at sikre overens​stemmelse og sammenhæng.

14.
De spørgsmål, der kræver en yderligere detaljeret analyse til sikring af, at modellen er gen​nemførlig, er bl.a. EU's inddragelse i planlægningen af FN-operationen, kommando og kon​trol, situationsbevidsthed og kompetenceoverførselsordninger.

SAMARBEJDE

15.
Et indgående kendskab til den anden parts procedurer, koncept og strukturer vil fremme de to organisationers samarbejde om militær krisestyring. Et sådant kendskab kan bl.a. opnås ved yderligere at styrke det net, som allerede eksisterer mellem de ansatte i de to organisationer, der arbejder med at gennemføre den fælles erklæring. De to parters deltagelse i hinandens øvelser og uddannelsesaktiviteter, udveksling af oplysninger om deres respektive operatio​nelle standarder og koncepter, midlertidig og kortvarig udveksling af embedsmænd og styr​kelse af de respektive forbindelseskontorers sagkundskab inden for krisestyring vil i væsentlig grad kunne bidrage til at udvikle de to organisationers kendskab til hinanden. Dette bør sup​pleres med eventuelt understøttende arbejde i Instituttet for Sikkerhedsstudier og andre rele​vante organer, der foretager politiske undersøgelser.

16.
Det bør også undersøges, om der er mulighed for at bygge videre på det eksisterende samar​bejde mellem EU-Satellitcentret og de relevante FN-organer, herunder om der kan oprettes et aftalememorandum mellem de to organisationer. Endelig bør arbejdet med, hvordan man yderligere kan forbedre udvekslingen af efterretningsoplysninger mellem de to organisationer fortsættes.

VEJEN FREM

· Der bør fremsættes forslag til, hvordan der kan etableres en "clearing house-proces" i over​ensstemmelse med punkt 4, 5 og 6. I forbindelse med dette arbejde bør der fokuseres på til​vejebringelse af en støttekapacitet, som skal defineres nærmere sammen med FN. De faste missioner ved FN vil kunne spille en vigtig rolle heri.

· Med hensyn til bridging-modellen skal der i samarbejde med FN fastlægges fremgangsmåder til etablering af en passende koordinering med DPKO, med de lande, der stiller tropper til rå​dighed for FN, og i givet fald med FN-missionens hovedkvarter på stedet som angivet i punkt 9,10,11 og 12. Formålet hermed skulle være at fremme deployeringen af EU-styrken, etablere et passende samarbejde med FN under EU-operationen og sikre en gnidningsløs og rettidig overdragelse. 

· Med hensyn til stand by-modellen skal der foretages en analyse af virkningerne af en sådan model, som den er beskrevet under punkt 13 og 14.

· Der skal udarbejdes forslag til, hvordan forbindelserne mellem de to organisationers ansatte kan udbygges yderligere, herunder navnlig, hvordan de respektive forbindelseskontorers eks​pertise i krisestyring kan styrkes.

· Der skal udarbejdes en mere koordineret tilgang for medlemsstaterne med hensyn til ydelse af støtte til tredjelande, der deltager i en FN-operation, med henblik på at forbedre EU's bidrag i denne forbindelse.

· Der bør udarbejdes et aftalememorandum om FN's brug af EU-Satellitcentrets materiale.

· Arbejde med mulighederne for at udvikle understøttende arbejde i Instituttet for Sikkerheds​studier og andre støtteorganer, der foretager politiske undersøgelser.

· Arbejde med udvikling af måder til yderligere at styrke udvekslingen af efterretningsoplys​ninger mellem de to organisationer.

BILAG III

Vejen frem for civil krisestyring - Handlingsplan

Udkast til handlingsplan for ESFP's civile aspekter
"Vi har brug for større kapacitet til at bidrage med alle de nødvendige civile ressourcer i krise- og postkrisesituationer ... Vi bør kunne gennemføre flere operationer samtidig. Vi vil kunne bidrage med noget særligt ved at gennemføre operationer, der både omfatter militære og civile kapaciteter" - Den europæiske sikkerhedsstrategi
I den europæiske sikkerhedsstrategi erkendes det, at de aktuelle sikkerhedsudfordringer skal tackles med hele spektret af EU's kapaciteter og ressourcer. EU skal være mere aktivt og mere konsekvent og være i stand til at udrette mere. På baggrund af de hidtidige erfaringer med civil krisestyring er EU fast besluttet på at forbedre sin effektivitet inden for civil krisestyring.

Med Det Europæiske Råds vedtagelse af den europæiske sikkerhedsstrategi i december 2003 be​kræftede EU den rolle, som det ønsker at spille i verden til støtte for en international orden baseret på effektiv multilateralisme i FN. I denne kontekst, hvor der er nye farer, men også nye muligheder, nærer medlemsstaterne et stærkt ønske om at give den udvidede Europæiske Union redskaberne til at yde et væsentligt bidrag til sikkerhed og stabilitet.

EU's udvidelse giver Unionen nye chancer og muligheder. Ti nye medlemsstater, der er ivrige efter at give EU's krisestyring en øget værdi, vil bidrage til EU's kapaciteter med deres særlige erfaringer og ressourcer. De besidder en meget værdifuld viden om omstillingsprocesser, omstrukturering af alle samfundsområder, demokratisering og indførelse af retsstaten. Dermed styrker de EU's evne til at reagere på endnu flere forskellige behov i krisesituationer. De nye medlemsstater har indledt pro​cessen med henblik på at identificere flere disponible civile krisestyringskapaciteter, og en konfe​rence om civile kapaciteter, der skal afholdes i november 2004, bliver en milepæl for det udvidede EU i dets indsats for yderligere at styrke og målrette sine civile krisestyringskapaciteter.

Ambitionerne for fremtiden - En horisontal og integreret tilgang

På baggrund af de udfordringer og muligheder, som EU står over for, bør det blive mere ambitiøst i de mål, det sætter sig inden for civil krisestyring, og bedre i stand til at leve op til dem. Med henblik herpå skal det trække på alle sine potentielle reaktionsmuligheder (Fællesskabet, FUSP/ESFP, med​lemsstaterne) og vælge imellem dem for bedst at nå målet om fred, stabilitet og udvikling i regioner og lande, hvor der er konflikter. EU skal også kunne gennemføre civile operationer på flere indsats​niveauer samtidig.

Parametre for fremtiden

1.
Da konflikt- og krisestyringssituationerne bliver stadig mere komplekse, og EU ønsker at gennemføre krisestyringsmissioner for at løse disse, er det blevet klart, at EU foruden sine nuværende kapaciteter bør udvikle sin kapacitet til at indsætte multifunktionelle krisestyrings​ressourcer i et integreret format. Størrelsen og sammensætningen af samt de præcise opgaver for de enkelte civile krisestyrings-"pakker" i EU-regi vil være forskellig alt efter de specifikke behov. Ud over at være kategoriseret efter allerede bestående områder skal de enkelte civile missioner have den ekspertise, der er nødvendig for bedst at klare udfordringerne i den en​kelte specifikke krisesituation. Dermed ville EU-operationer blive mere omfattende og fleksi​ble og kunne tilpasses til behovene i specifikke situationer. Dette har allerede vist sig at være et særlig vigtigt krav til operationer, der omfatter både politi- og retsstatselementer.


Det bliver nødvendigt at udvide det ekspertisegrundlag, som EU kan trække på i sine krise​missioner, således at de bedre afspejler de mange forskellige opgaver, som det kommer til at stå over for. EU-missioner vil især kunne have gavn af ekspertise inden for menneskerettig​heder, politiske anliggender, reform af sikkerhedssektoren, mægling, grænsekontrol, afvæb​ning, demobilisering og reintegration samt mediepolitik. EU bør påbegynde arbejdet, således at det kan finde eksperter på disse områder, der kan inddrages i fremtidige civile krisesty​ringsmissioner.

2.
EU vil videreudvikle sin kapacitet til at lede observatørmissioner. Dette kunne være en kon​kret mulighed for at forbedre dets tilstedeværelse, inden en konflikt bryder ud, og i konflikt- og postkonfliktintervention. Planlægningsarbejdet og det praktiske arbejde bør fortsat tage sigte på udvikling af en generel observatørkapacitet inden årets udgang.

Kapaciteter
3.
Det er en stadig udfordring at fastsætte strategiske mål og definere de politiske mål for EU's operative kapaciteter til civil krisestyring. Det næste vigtige skridt i denne proces i et EU med 25 medlemmer vil blive taget på en konference om civile kapaciteter, der skal afholdes i no​vember 2004. Konferencen giver mulighed for at tage de konkrete mål, som EU har sat sig inden for civil krisestyring, op til revision, integrere de nye medlemsstaters kapaciteter og fortsætte med at forbedre de kvalitative aspekter af tilsagnene.

4.
Hvis medlemsstaterne bliver bedre til at definere deres kapaciteter, vil de bedre kunne opfylde deres tilsagn. Styrkeopbygning og ‑rotation har rejst spørgsmål vedrørende sammenhængen mellem tilsagn, faktiske ressourcer og disponibelt personel fra medlemsstaterne. Kapacitets​forpligtelser, faktiske ressourcer og adgangen til dem vil regelmæssigt blive taget op af med​lemsstaterne. Medlemsstaterne vil ajourføre den nuværende kapacitetsdatabase for samord​ningsmekanismen for de civile aspekter af krisestyring forud for den kommende kapacitets​konference.

5.
For at komme videre med at forbedre kapaciteterne vil arbejdet med et konsolideret overord​net mål for civil krisestyring blive fortsat med henblik på kapacitetskonferencen i novem​ber 2004. Et sådant overordnet mål vil se samlet på hele spektret af civile krisestyringsinstru​menter og samspillet imellem dem. Det vil bygge på den europæiske sikkerhedsstrategi, handlingsplanen og de erfaringer, der er gjort siden Det Europæiske Råds møder i Feira og Göteborg, samt tage hensyn til resultaterne af kapacitetskonferencen.

6.
De indbyrdes forbindelser mellem krisestyring og konfliktforebyggelse skal også styrkes yderligere. Det arbejde, som det irske formandskab har påbegyndt, bl.a. med at forbedre EU's kapacitet til hurtig varsling for at lette ESFP-indsatser som hurtig reaktion på opstående kon​flikter, vil blive fulgt op. Der bør lægges særlig vægt på forebyggende anvendelse af EU's FUSP/ESFP-instrumenter i potentielle kriseområder.

Synergi
EU har en lang række krisestyringsredskaber til sin rådighed. Komplementaritet og sammenhæng mellem alle instrumenterne er afgørende for gennemførelsen af effektive og virkningsfulde operationer.

7.
EU kan trække på de kombinerede aktiver, som Fællesskabets instrumenter, ESFP-kapacite​terne og medlemsstaternes bilaterale bistand udgør, når det skal reagere på krisesituationer. I en given krisestyringssituation er det afgørende at identificere EU's politiske mål klart, for at maksimere effektiviteten af de kombinerede kapaciteter. Fællesskabet yder et væsentligt bi​drag til civil krisestyring, og dets instrumenter vil fortsat være et centralt element i EU's ind​sats. Den ekstra fordel ligger især i den kontinuitet, som det giver med de bestående bistands​programmer, og bidrag til forebyggelse af kriser ved hjælp af langsigtede programmer for konfliktforebyggelse. Kommissionen vil fortsat udvikle sin evne til at yde en effektiv, hurtig og fleksibel bistand til krisestyringssituationer via Fællesskabets instrumenter. Kommissio​nens foreslåede rationalisering af eksterne bistandsinstrumenter giver mulighed for at fremme synergi mellem krisereaktion fra EF's side , på bilateralt plan og under ESFP.

8.
EU ønsker at øge synergien mellem sine civile og militære krisestyringsinstrumenter, både med hensyn til udvikling af generiske begreber og redskaber og planlægning og gennemfø​relse af operationer i Bruxelles og i marken. Det igangværende arbejde med ESFP-uddannelse og ‑øvelser og i forbindelse med udvikling af en EU-enhed for civil og militær planlægning er gode eksempler på fremskridt hen imod disse mål. Det samme gælder koordineringen mellem den civile og den militære side i forbindelse med beredskabsplanlægningen af en eventuel EU-mission til opfølgning af den nuværende SFOR-operation i Bosnien-Hercegovina. Andre koordineringsområder vil blive undersøgt, f.eks. konceptudvikling vedrørende afvæbning, demobilisering og reintegration og sikkerhedssektorreform.

9.
Erfaringerne har vist, at feltbaseret koordinering af EU's indsats i en given krisestyringssitua​tion er af central betydning. En yderligere styrkelse af EU's særlige repræsentants position på stedet i forbindelse med ESFP-missioner ville være nyttig for at give en bedre sammenhæng. Generiske støttefunktioner til en særlig repræsentants kontor vil blive udviklet for at give fleksibilitet i indsatsen og som støtte for en civil ESFP-mission. Disse funktioner bør omfatte menneskerettigheder, politiske og retlige anliggender, ekspertise i kønsspørgsmål, mediepoli​tik og støtte til missionsadministration.

10.
På grundlag af de kontakter mellem Artikel 36-Udvalget og Udvalget for de Civile Aspekter af Krisestyring, der har fundet sted under det italienske og det irske formandskab, bør sam​menhængen mellem civil krisestyring og søjlen vedrørende retlige og indre anliggender un​dersøges og styrkes nærmere. Især tilskyndes politicheferne som centrale stakeholders til ak​tivt og i fællesskab at behandle politiaspekterne af civil krisestyring, navnlig kvalitativ og kvantitativ kapacitetsudvikling.

11.
Et vigtigt område, hvor der skal gøres en yderligere indsats, er sikring af sammenhæng mel​lem ESFP og bekæmpelsen af organiseret kriminalitet, bl.a. i forbindelse med undersøgelsen af, hvordan EU og dets medlemsstater kunne bidrage mere effektivt til den bekæmpelse af or​ganiseret kriminalitet med oprindelse i eller tilknytning til det vestlige Balkan, der finder sted i RIA-Rådets regi.

12.
For at bidrage til sammenhæng mellem sikkerhed og udvikling, bør der skabes og sikres større synergi mellem EU's udviklingsbistand og civil krisestyring under ESFP, bl.a. inden for post​konfliktstabilisering og ‑genopbygning. Det arbejde, som det irske formandskab har begyndt på dette område, vil blive fulgt op, bl.a. gennem en løbende dialog mellem ESFP og EU's ud​viklingseksperter.

Mere operative civile kapaciteter
EU vil fortsætte med at forbedre sine krisestyringsredskaber og ‑procedurer både på grundlag af erfaringerne fra dets egne operationer og gennem udvekslinger med andre organisationer. Den ci​vile krisestyring vil blive evalueret som bidrag til en åben og grundig gennemgang af erfaringerne.

Erfaringerne fra EU's hidtidige civile krisestyringsoperationer viser, at det kræver tilstrækkelig planlægning, økonomiske midler og midler til missionsstøtte at igangsætte operationer hurtigt.

13.
Planlægning og missionsstøtte er fortsat af afgørende betydning. For at EU kan reagere effek​tivt på kriser og igangsætte og opretholde flere missioner samtidig, skal EU have tilstrække​ligt beredskab ("advance response"), ligesom der skal være kapacitet til missionsplanlægning og ‑støtte. Der er gjort fremskridt, men opbygningen af disse kapaciteter i Rådssekretariatet er foreløbig stærkt afhængig af medlemsstaternes kortvarige udstationering af personale. Rådet ser frem til opfølgningen af generalsekretæren/den højtstående repræsentant Javier Solanas brev af 30. april 2004 og til en mere permanent løsning, jf. hans rapport fra juli 2003, under fuld hensyntagen til den nuværende kapacitet i Kommissionen.

14.
Arbejdet fortsætter i de relevante rådsorganer med at løse de juridiske og administrative van​skeligheder, der er blevet påpeget i forbindelse med indkøbsordninger. Den kommende fælles rapport fra Rådssekretariatet og Kommissionen, der forventes i september 2004, ventes at yde et væsentligt bidrag til dette arbejde. Rapporten bør også behandle følgende mulige løsninger:

–
Muligheden for at undertegne rammeaftaler om levering af standardudstyr, der kan bringes i brug efter at der er truffet beslutning om at iværksætte en mission.

–
Etablering af en oplagringsfacilitet for start-kits med basisudstyr, der kunne genbruges i fremtidige krisestyringsmissioner. Både FN og cheferne for de igangværende EU-politi​missioner kan yde værdifulde bidrag i dette spørgsmål. Betydningen af en tilstrækkelig planlægning af indkøb og ekspertise på dette område kan ikke understreges nok, og dette gælder også i Bruxelles og på undersøgelsesmissioner.

15.
Der er aftalt retningslinjer for finansiering af civile krisestyringsoperationer under afsnit V i TEU. Ambitionsniveauet for EU's civile krisestyringsoperationer kræver dog en forøgelse af ESFP-budgettet.

Under de kompetente myndigheders drøftelser om budgetspørgsmål i efteråret 2004 bliver der lejlighed til at behandle dette spørgsmål, hvis det er nødvendigt.


På grundlag af erfaringerne med de bestående fællesskabsinstrumenter (dvs. den hurtige reak​tionsmekanisme) kunne der udarbejdes mere omfattende ordninger for hurtig finansiering over et forøget EFSP-budget.

16.
Interoperabiliteten mellem medlemsstaternes respektive nationale civile krisestyringskapaci​teter ved hjælp af uddannelse og øvelser skal også øges for at sikre, at EU er i stand til at rea​gere hurtigere og mere effektivt på krisesituationer.

Uddannelse og ansættelse

Som understreget på Det Europæiske Råds møde i Thessaloniki er udviklingen af en europæ​isk sikkerhedskultur under ESFP, der omfatter både civile og militære aspekter af ESFP, en prioritet. Der er ved at blive udviklet et koncept, som skal sikre koordination, etablering af forbindelser og øget synergi mellem de forskellige uddannelsesinitiativer inden for ESFP (i den forbindelse er forslaget om et europæisk sikkerheds- og forsvarsakademi også blevet be​handlet) og det arbejde, der allerede er gjort specielt inden for civil krisestyring.

17.
Indsatsen for sammenhængen uddannelse inden for ESFP, både på det operationelle og det strategiske plan, vil blive videreført således:

–
De igangværende uddannelsesaktiviteter, bl.a. de kurser, der holdes under Europa-Kommissionens projekt vedrørende uddannelse i civile aspekter af krisestyring, vil blive koordineret for at opnå større bevidsthed om og en fælles forståelse af den indbyrdes af​hængighed mellem de forskellige elementer i EU's krisestyringsindsats på alle niveauer.

–
De, der deltager i kurser, især i dem, der afholdes af nationale uddannelsesinstitutioner under Europa-Kommissionens projekt vedrørende uddannelse i civile aspekter af krise​styring, bør udvælges med henblik på deres deltagelse i EU-krisestyringsoperationer.

–
Der skal også på EU-plan lægges større vægt på uddannelse forud for udsendelse og med særligt sigte på missioner.

18.
EU skal være sikker på kvaliteten af de menneskelige ressourcer og forvisse sig om, at deres profiler opfylder behovene i forbindelse med EU-krisestyringsoperationer. Medlemsstaterne skal leve op til deres ansvar for ansættelse og uddannelse af kvalificeret missionspersonale. Udvalget for de Civile Aspekter af Krisestyring skal undersøge, hvilke fremskridt medlems​staterne gør, og formidle "den bedste praksis", bl.a. med hensyn til oprettelse og ajourføring af nationale databaser, og erfaringerne inden for menneskelige ressourcer, national uddan​nelse og ansættelse med henblik på civil krisestyring, og der vil blive aflagt rapport til PSC inden kapacitetskonferencen i november 2004.

Samarbejde med partnere
19.
EU er fast besluttet på at styrke sit samarbejde med FN. På grundlag af fælleserklæringen om samarbejde inden for krisestyring fra september 2003 vil arbejdet blive fortsat for yderligere at uddybe og udvide dialogen og det praktiske samarbejde med FN. EU-medarbejderne vil fortsætte sine kontakter med FN's medarbejdere og udvikle sit eget interne arbejde for bedre at kunne reagere på eventuelle anmodninger fra FN.


Konfliktforebyggelse og ‑løsning i Afrika er udpeget som et område med et betydeligt poten​tiale for samarbejde med FN. Der er indledt kontakter med FN og med relevante regionale og subregionale organisationer for at udarbejde praktiske forslag vedrørende civile aspekter af ESFP i Afrika. Navnlig bør spørgsmålet om kapacitetsopbygning i afrikanske organisationer tages op.

20.
EU vil tage yderligere skridt til at styrke sit samarbejde med OSCE inden for civil krisesty​ring, bl.a. med hensyn til uddannelse. Dette samarbejde har vist sig at være særlig værdifuldt i forbindelse med iværksættelsen af operation Proxima i Den Tidligere Jugoslaviske Republik Makedonien. På baggrund af det igangværende arbejde vil EU sammen med OSCE undersøge muligheden for at etablere en samarbejdsramme.

21.
Tredjelande yder et vigtigt bidrag til EU-krisestyringsoperationer, og EU vil derfor sikre større åbenhed, dialog og samarbejde om civil krisestyring med sine partnere.

22.
Der bør være en løbende informationsudveksling med repræsentanter for ikke-statslige orga​nisationer og civilsamfundet. Med henblik herpå opfordres de kommende formandskaber til at fremme møder med disse i deres respektive formandsperioder. Ngo'ers og civilsamfundets synspunkter vedrørende de generelle retningslinjer for EU's civile krisestyring er velkomne. Ngo'ers erfaringer, ekspertise og kapacitet til hurtig varsling værdsættes af EU.

Konklusion

De kommende formandskaber opfordres til at arbejde videre med disse spørgsmål med støtte fra Rådssekretariatet og i tæt koordination med Europa-Kommissionen.

________________________







�	Interoperabilitet kan bredt defineres som vore væbnede styrkers evne til at samarbejde og indgå i et samspil med andre civile redskaber. Det er et instrument, der skal forbedre den effektive anvendelse af den militære kapacitet som en væsentlig forudsætning for gennem�førelsen af EU's ambitioner med hensyn til krisestyringsoperationer. På samme måde inde�bærer deployeringsevne kapacitet til at flytte personel og materiel til operationsområdet, mens udholdenhed indebærer gensidig logistisk støtte mellem de deployerede styrker.


� 	Dok. 6805/03 + COR 1.


� 	Nogle af disse er civile krisestyringsinstrumenter, og især en politimæssig indsats, som kan deployeres sammen med en militær indsats og midlertidigt under militært ansvar (ESFP-formandskabsrapport til Det Europæiske Råd i Nice), med mulighed for en integreret plan�lægningsproces. Sådanne instrumenter vil forbedre den samlede kapacitet til krisestyring.


� 	Dok. 15564/03, punkt 4.


� 	I overensstemmelse med punkt 53 i kapacitetsudviklingsmekanismen om sammenhængende normer med NATO.


� 	Jf. især de relevante punkter i og bilaget til kapacitetsudviklingsmekanismen vedrørende informationskrav i forbindelse med ESFP og samspillet med NATO.


� 	Agenturet for Udvikling af Forsvarskapacitet, Forskning, Anskaffelse og Forsvarsmateriel.

